
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА
Број: 612-00-02500/2013-04
23.05.2014. године
Б е о г р а д
	



На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 23.05.2014. године, донела је

О Д Л У К У
о акредитацији студијског програма

[bookmark: OLE_LINK18][bookmark: OLE_LINK19]Утврђује се да УНИВЕРЗИТЕТ УНИОН- ПРАВНИ ФАКУЛТЕТ са седиштем у Београд, Гоце Делчева 36, БЕОГРАД, ПИБ: 101151149, Матични број: 17381431,  испуњава прописане стандарде за акредитацију студијског програма ОАС4 - ПРАВА у оквиру поља друштвено-хуманистичких наука и то за 130 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ УНИОН- ПРАВНИ ФАКУЛТЕТ са седиштем у Београд, Гоце Делчева 36, БЕОГРАД, је дана 29.11.2013. године поднела захтев за акредитацију студијског програма ОАС4 - ПРАВА у оквиру поља друштвено-хуманистичких наука под бројем 612-00-02500/2013-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).
 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ УНИОН- ПРАВНИ ФАКУЛТЕТ и предлог одлуке, достављени су Комисији за акредитацију и проверу квалитета.
 Студијски програм је  у друштвено хуманистичком пољу  што је у складу са законом и листом области коју је утврдио  Национални савет. Назив дипломе    Дипломирани  правник  је у складу са листом звања коју је утврдио Национални савет, а дужина студија 4 године и 240 ЕСПБ је у складу са законом.   Програм је прихваћен 28.03. 2013. Сенат Универзитета Унион у Београду, на основу предлога Наставно научног већа Правног факултета.
Студијски програм садржи све законом предвиђене елементе: назив, врсту студија, академски назив, услове за упис, листу предмета, начин извођења студија, бодовну вредност предмета, начин и предуслове за упис предмета. У структури студијског програма наведени су циљеви програма и  исходи процеса учења. Студије су обима 240 ЕСПБ бодова и трају четири године. Студијски програм обезбеђује стицање високог образовања првог степена академских студија које оспособљава за препознатљиву и јасно дефинисану професију и занимање. Окончањем студијског програма студент стиче академски назив дипломираног правника. Студијски програм по завршеним основним академским студијама омогућује наставак образовања и даље стручно усавршавање на мастер академским студијама. Сврха програма је јасно и недвосмислено формулисана и у потпуности је усклађена са општом мисијом и циљевима  установе. Сврха студијског програма основних академских студија на Правном факултету јесте да се омогући студенту да се оспособи за професију правника за развој и примену научних и стручних достигнућа из области права, праксе, и примену научних и доктринарних достигнућа. Циљ студијског програма основних академских студија јесте да студенти стекну неопходна знања и вештине у различитим областима права, која чине студенте способним да врше послове за чије обављање се тражи правничко образовање стечено на основним академским студијама. Програм студијске групе утемељен је на савременим светским научним и технолошким достигнућима из области правних наука. Наведене су опште и посебне способности које студенти стичу савладавањем програма,  У документацији постоји прилог додатак дипломи који је у складу са предвиђеним стандардима.
Структура курикулума обухвата распоред предмета, фонд часова и број ЕСПБ. Курикулум студијског програма на основим академским студијама садржи 29 обавезних и 16 изборних предмета. Број ЕСПБ који се стиче полагањем изборних предмета је већи од 20% што захтева стандард. Број часова активне наставе је у складу са Законом о високом образовању. Структура курикулума обухвата назив предмета, шифру, име предметног наставника, изборност, број ЕСПБ бодова, година и семестар у коме се предмет држи, циљ, исход и садржај предмета, препоручену литературу, број часова и методе извођења наставе у току семестра, као и начин оцењивања знања студената укључујући све предиспитне активности. У структури студијског програма на основним академским студијама правилно су заступљене различите групе предмета према препорученим процентима. Од укупно 45 предмета 5 су академско општеобразовни, 8 предмета припада групи теоријско-методолошких предмета, 14 групи научно-стручних предмета и 18 предмета припадају групи стручно-апликативних предмета. Наставни план и програм је целовит и свеобухватан и нуди најновија стручна сазнања. Програм усаглашен са другим програмом академских студија који се изводе на установи. Студијски програм на основним академским студијама је усаглашен са савременим европским студијским програмима модерних европских правних факултета. Програм је усклађен са програмима иностраних високошколских установа из области права из Љубљане, Аугсбурга и Загреба. Увидом у листу просторија установе, закључује се да располаже прописаним просторним капацитетима за извођење наставе планираном броју 130 уписаних студената на прву годину. Ранг листа кандидата утврђује се на основу успеха из средње школе и резултата остварених на тесту провере опште информисаности и склоности праву. Тест садржи питања  из опште културе, историје и социологије, док су задаци усмерени на проверу способности логичког закључивања и подвођења чињеничног стања под наведену норму. За сваки испит је утврђен број ЕСПБ бодова које студент стиче полагањем. Из приложене документације се не може најпрецизније утврдити којом методологијом је утврђено оптерећење студената за сваки појединачни предмет. Препоручује се да се на основу обима градива и количине потребне препоручне литературе за савладавање истог, утврди прецизније оптерећење, односно број радних сати потребан за самосталан рад студената, те у складу с тим и број бодова које различити предмети носе. Успешност студената у савлађивању одређеног предмета континуирано се прати током наставе и изражава се поенима. Максимални број поена које студент може да оствари на предмету је 100, и студент их стиче испуњавањем предиспитних обавеза и полагањем испита. У току савладавања наставног програма, студент може да оствари најмање 30, а највише 50 поена испуњавањем предиспитних обавеза. У прилозима су дати статистички подаци о напредовању студената на студијском програму. Било би добро и да за неке предмете максималан број поена остварених испуњавањем предиспитних обавеза буде већи. За сваки предмет је јасно назначен начин стицања поена кроз различите активности студената у зависности од типа предмета. Оцена студента је заснована на укупном броју поена које је студент стекао испуњавањем предиспитних обавеза, а према нивоу стечених знања и вештина.
Укупан број наставника у сталном радном односу је 22. У звању редовног професора 8 наставника, у звању ванредног професора 7 наставника, 6 наставника у звању доцента, а 1 је предавач. Наставу на програму изводе и 4 наставника која су запослена у установи са делом радног времена и 3 ангажована по уговору. Наставник остварује просечно 2,84 часова активне наставе недељно. Максимално ангажовање по наставнику није веће од 12  часова недељно. За све наставнике ангажоване са пуним радним временом су приложене фотокопије радних књижица, док су за наставнике ангажоване са непуним радним временом приложени уговори о раду. Наставници у сталном радном односу са пуним радним временом држе 78.76% часова активне наставе. Испуњени су сви законски услови везани за датуме избора и године живота наставника, као и број наставника са стеченим научним називом доктора наука.Укупан број сарадника је 14, од којих су 2 асистента и 1 сарадник у настави запослени на установи са пуним радним временом, док је 11 сарадник у настави ангажовано по уговору. Назначени број сарадника сходно закону и Статуту факултета довољан је да покрије укупан број часова наставе на студијском програму које високошколска установа реализује. Сарадници остварују просечно мање од 7,4 часова активне наставе недељно. Квалификације наставног особља одговарају новоу њихових задужења. У књизи наставника се налазе подаци о свим наставницима ангажованим на студијском програму. Наставници  поседују документоване референце које их квалификују као компетентне за наставне предмете које држе на овом студијском програму.Величина група за предавања и вежбе одговара Допуни стандарда за акредитацију студијских програма. 
Основне студије се реализују у простору површине 1604,9 м2.  Укупан број студената је 520, па на сваког студента долази 3,09 м2 простора. За одвијање наставног процеса Факултет користи 2 сале, 4 учионице, библиотеку, читаоницу и компјутерску учионицу. Укупан број места у просторијама је 600, а настава се изводи у две смене. Установа је није обезбедила задовољавајући број кабинета за рад наставника и сарадника. Обезбеђена је потребна техничка опрема за савремено извођење наставе. Факултет располаже одговарајућом опремом за извођење наставе – таблама, пројекторима, графоскопима, платнима и рачунарима. Библиотека располаже довољним бројем јединица релевантних за студијски програм који су  примерени карактеру студијског програма и предвиђеном броју студената. Библиотека броји 10056 наслова. Сви обавезни предмети су покривени одговарајућом литературом. Наставни предмети су покривени литературом која се може пронаћи у библиотеци. Број доступних примерака је на задовољавајућем нивоу.
Контролу квалитета студијског програма академских студија првог степена путем самовредновања спроводи Комисија за обезбеђење квалитета, а спољашњу контролу законом предвиђени органи. Комисија за обезбеђење квалитета сачињена је од 6 наставника, 1 представника ненаставног особља и 2 студента. Учешће студената у контроли квалитета је предвиђено кроз учешће два представника у комисији за обезбеђивање квалитета као и кроз процес анкетирања студената. Приложени су резултати претходних евалуација студијског програма.
Установа  би требало да обезбеди више кабинета за рад наставника и сарадника. Потребно је омогућити већу употребу информационих технологија и приступ електронским сервисима и базама података. У Књизи наставника за поједине наставнике није наведен податак где су дипломирали, магистрирали одн. докторирали. 
    
Kомисија за акредитацију и проверу квалитета, утврдила је да високошколска установа УНИВЕРЗИТЕТ УНИОН- ПРАВНИ ФАКУЛТЕТ  за студијски програм ОАС4 - ПРАВА  у оквиру поља друштвено-хуманистичких наука испуњава стандард у погледу квалитета студијског програма прописане Правилником о стандардима и поступку за акредитацију високошколских установа и студијских програма.
 
Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.


	Достављено:
- високошколској установи
- архиви КАПК
	ПРЕДСЕДНИК

Проф. др  Ендре Пап




[image: Mali grb Srbije A4.JPG]
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И 
ПРОВЕРУ КВАЛИТЕТА
 



У В Е Р Е Њ Е
О АКРЕДИТАЦИЈИ СТУДИЈСКОГ ПРОГРАМА




[bookmark: OLE_LINK14][bookmark: OLE_LINK15][bookmark: OLE_LINK7][bookmark: OLE_LINK11][bookmark: OLE_LINK20][bookmark: OLE_LINK21]УНИВЕРЗИТЕТ УНИОН- ПРАВНИ ФАКУЛТЕТ са седиштем у Београд, Гоце Делчева 36, БЕОГРАД, ПИБ: 101151149, Матични број: 17381431, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма  ОАС4 - ПРАВА у оквиру поља друштвено-хуманистичких наука и то за 130 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

